Tuks-betoging: Memorandum van eise aan bestuur oorhandigEen van die studente wat Maandag op die Tuks-kampus met ‘n onbekende voorwerp gegooi is. Foto: Facebook Lede van die sogenaamde #UPBlackMonday-beweging, wat eis dat Afrikaans heeltemal van die kampusse van die Universiteit van Pretoria (UP) verwyder word, het Maandag ŉ memorandum met hul eise aan die universiteitbestuur oorhandig. Dit kom nadat gemoedere Maandag op die kampus hoog geloop het tussen verskillende studentegroepe en die polisie ontbied moes word om die situasie in bedwang te bring. Die #UPBlackMonday-beweging se eise, wat hulle op Twitter gedeel het, sluit in dat die naam ‘Tuks’ glad nie meer gebruik word nie, aangesien dit ŉ afkorting is vir Transvaal Universiteit Kollege en “tekenend is van die onderdrukkende Apartheid-regime”. Volgens die memorandum word ook geëis dat Afrikaans glad nie meer as onderrigtaal gebruik word nie en alle amptelike kommunikasie, wat e-posse, fakse en briewe insluit, in Engels moet geskied. Die beweging eis ook dat kennisgewings op die kampus slegs in Engels aangedui word, die tweetaligheidsvereiste in posbeskrywings verwyder word en dat alle Afrikaanse name van lesingslokale en koshuise op die kampus geskrap word. Verder eis hulle ook dat geslags- en rassekwotas by alle departemente ingestel word en dat die oorgrote meerderheid van koshuisinwoners swart moet wees. Hulle eis ook dat alle Afrikaanse koshuis- en daghuis-tradisies afgeskaf word, “aangesien dit die grootste skuldiges is in die onderdrukking van swart mense by die universiteit”. Die tradisies waarna die memorandum verwys, sluit in Afrikaanse koshuisliedere of liedere waarin Afrikaans geloof word, asook om van studente te verwag om huiskomiteelede as ‘Juffrou’ en ‘Meneer’ aan te spreek. Die beweging eis ook dat die universiteit se kurrikulum “gedekoloniseer” word deur alle Afrikaanse vakke te skrap en vakke soos Afrika Filosofie en inheemse tale by die kurrikulum in te sluit. Die fondse wat gebruik sou word om Afrikaanse vakke aan te bied, moet dan aangewend word om voorheen benadeelde studente se studiegelde te dek.